SPEKTAKULARNI NALAZI NA ARHEOLOŠKOM NALAZIŠTU BREZOVLJANI

** 19.10.2022. s veseljem smo prihvatili poziv Gradskog muzeja Križevci i njegove kustosice Lane Okroša Rožić da posjetimo arheološki neolitski lokalitet Brezovljani. On se od 2002. godine sustavno istražuje i nalazi su svake godine sve zanimljiviji te daju bolji uvid u život brezovljanskih ljudi prije 7000 godina**

Vrijedna ekipa ove godine nastavila je istraživati prošlogodišnji iskop radne zemunice kako bi ju potpuno istražila. Pronalasci su spektakularni. Pronađen je ostatak keramičke peći te mnoštvo keramičkim i kamenih materijala. Najvrijedniji nalazi su ostatci ženske figurine s urezanim ukrasima, mala cjelovita okrugla posudica te nožica. Nalazi figurica i njihovi dijelovi su rijetki jer su se one vjerojatno koristile u obredima (štovanje bogova ili prirodnih sila, rođenje, liječenje bolesti) te su se u tim obredima i razbijale što ove nalaze čini još vrijednijima.

Lana Okroša Rožić održala je učenicima i Malu školu arheologije. Objasnila im je što radi arheolog te im na primjeru ostataka keramičke peći zorno pojasnila kako su izgledale i kako su se koristile te peći. Tako su saznali da se glina oblikovala ručno, a posude su se pekle na temperaturi oko 750 °C u pećima koje su bile zatvorene i imale su kupolu od gline s otvorom za zrak. Neolitički Brezovljanci bili su i umjetnici koji su nepečenu glinu ukrašavali utiskivanjem prsta, nokta, školjaka, povlačenjem snopa grančica, urezivanjem i ubadanjem različitih motiva. Posude su se ponekad ukrašavale bojanjem i to najčešće crvenom, crnom ili smeđom bojom.

Zahvaljujemo Gradskom muzeju Križevci na pozivu, kustosici Lani Okroši Rožić i stručnom suradniku dr. sc. Zorku Markoviću na poučnom poslijepodnevu.

Medijska grupa